《冷水岭》
清代·张鸣珂

驰驱役尘劳，终朝因簿领。商略看山行，好梦蘧然醒。

出郭渡溪看，清旷远人境。天晴秋气肃，雨过山容靓。

空翠滴苍崖，浓染松杉影。层层路盘曲，不觉上高岭。

俯视犹深渊，石级颇修整。山麓有人家，延客荐新茗。

点以岩桂花，色香味俱永。多少在山泉，何如此间冷。

作者简介：（1829—1908）浙江嘉兴人，字玉珊，一字公束，晚号窳翁。咸丰十一年拔贡。历官江西德兴知县、义宁知州。工诗词骈文。有《寒松阁集》。